**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto SAVIVALDYBĖS TARYBOS 2005 M. RUGSĖJO 15 D. SPRENDIMO NR. T2-295 „DĖL GIRULIŲ IR MELNRAGĖS PAPLŪDIMIŲ SCHEMOS DALIES SPRENDINIŲ GALIOJIMO SUSTABDYMO“ PRIPAŽINIMO NETEKUSIU GALIOS“**

**PROJEKTO**

1. **Sprendimo projekto esmė, tikslai ir uždaviniai.**

Siekiant Klaipėdos miesto savivaldybės strateginio tikslo – plėtoti turizmo ir rekreacijos infrastruktūrą ir paslaugas – įgyvendinimo, vykdoma priemonė – siekti Mėlynosios vėliavos statuso Girulių ir Smiltynės paplūdimiams. Sprendžiamas uždavinys – sudaryti galimybę ir sąlygas Klaipėdos miesto gyventojams ir turistams atsivesti į paplūdimį naminius gyvūnus.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Lietuvos Respublikos sveikatos apsaugos ministras 2018 m. sausio 23 d. įsakymu Nr. V-76 „Dėl Lietuvos Respublikos sveikatos apsaugos ministro 2007 m. gruodžio 21 d. įsakymo Nr. V-1055 „Dėl Lietuvos higienos normos HN 92:2007 „Paplūdimiai ir jų maudyklų vandens kokybė“ patvirtinimo“ pakeitimo“ (toliau – dokumentas), kuris pakeitė Lietuvos higienos normą HN 92:2018 „Paplūdimiai ir jų maudyklų vandens kokybė“ (toliau – norma), kuri įsigalios 2018 m. gegužės 1 d. Šios naujos redakcijos normoje reglamentuojama galimybė vestis naminius gyvūnus į paplūdimius – „16.16. Į paplūdimius, išskyrus tam skirtus paplūdimius, draudžiama vestis gyvūnus.“ Ankstesnėje normos redakcijoje buvo įteisintas draudimas – „19,19. Į paplūdimius draudžiama vestis šunis ir kitus gyvūnus.“

Klaipėdos miesto savivaldybės tarybos 2005 m. gegužės 26 d. sprendimu Nr. T2-177 patvirtinto Girulių detaliojo plano sprendiniais Girulių ir Melnragės paplūdimių schemoje buvo suplanuota 600 m zona į šiaurę nuo uosto šiaurinio molo Melnragėje, kur leidžiama vestis naminius gyvūnus, bet šių sprendinių galiojimas buvo sustabdytas Klaipėdos miesto savivaldybės tarybos 2005 m. rugsėjo 15 d. sprendimu Nr. T2-295 „Dėl Girulių ir Melnragės paplūdimių schemos dalies sprendinių galiojimo sustabdymo“.

Projektas parengtas įvertinant Mėlynosios vėliavos programos vieną iš kriterijų paplūdimiams – „22. Paplūdimyje turi būti griežtai kontroliuojamas šunų ir kitų naminių gyvūnų vedžiojimas. Turi būti griežtai laikomasi šunų ir kitų naminių gyvūnų laikymo (vedžiojimo) taisyklių. Mėlynosios vėliavos paplūdimiuose yra leidžiamas naminių gyvūnų (šunų ir kačių) vedžiojimas automobilių stovėjimo aikštelėse, takais, tačiau neleidžiamas naminių gyvūnų vestis į smėlėtą paplūdimio dalį (išskyrus šunis reikalingus žmonėms turintiems regėjimo negalią).“ Siekiant Mėlynosios vėliavos statuso Girulių ir Smiltynės paplūdimiams, į kurių smėlėtą paplūdimio dalį minėtas kriterijus draudžia vestis gyvūnus, tokia specializuota zona įteisinama Melnragės paplūdimio smėlėtoje dalyje.

**3. Kokių rezultatų laukiama.**

 Priėmus šį sprendimą, galios teritorinio planavimo dokumento – Girulių detaliojo plano, patvirtinto Klaipėdos miesto savivaldybės tarybos 2005 m. gegužės 26 d. sprendimu Nr. T2-177, Girulių ir Melnragės paplūdimių schemos sprendiniai, susiję su leidimu vestis naminius gyvūnus 600 m zonoje į šiaurę nuo uosto šiaurinio molo Melnragėje.

 **4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Lėšos sprendimo įgyvendinimui nenumatytos, bus ieškoma iš Klaipėdos miesto savivaldybės vidinių rezervų.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės nenumatomos. Bus sudarytos prielaidos pilnavertiškesniam miestiečių ir miesto svečių poilsiui Klaipėdos mieste esančiose rekreacinėse teritorijose prie Baltijos jūros.

**PRIDEDAMA.** Teisės aktų išrašai, 2 lapai.

Urbanistikos skyriaus vedėja Mantė Černiūtė - Amšiejienė